કર્ણાટકમાં સૌથી મોટો પક્ષ બનીને ઊભરેલો ભાજપ માઈક્રો મેનેજમેન્ટના બળે આ સ્તર સુધી પહોંચ્યો છે. જોકે, ખરાખરીના મુકાબલામાં તે બહુમતથી કેટલીક બેઠક પાછળ રહી ગયો. કર્ણાટકમાં બહુમતના લક્ષ્ય સાથે ભાજપ અધ્યક્ષ અમિતભાઈ શાહે મોદીજીની કેબિનેટના ૩૦ કેન્દ્રીય મંત્રીઓ સહિત ૫૫ સાંસદોને પહેલાં ૪-૪ બેઠકોની જવાબદારી સોંપી હતી. પાછળથી તે ઘટાડતાં કેન્દ્રીય વ્યવસ્થા કરી. ભાજપના પન્ના પ્રમુખ સાથે પહેલી વખત પેજ કમિટી પણ બનાવી, જેમાં મતદારયાદીના તે જ પાનામાંથી ૨-૩ મતદાર કાઢીને પોતાની સાથે જોડ્યા. આ રીતે દરેક વિધાનસભામાં પક્ષે ૧૫થી ૨૨ હજાર પન્ના કાર્યકરોની ફોજ ઊભી કરી અને ૧૦ લાખથી વધુ કટિબદ્ધ મતદારોને પોતાની સાથે જોડ્યા. ભાજપના આ વિજયમાં તેમની આ પ્રચારની રણનીતિ મહત્ત્વની રહી. પક્ષે મહિલા, યુવાન, ખેડૂત, એસસી, એસટી, લઘુમતી સહિત બધા ૮ મોરચાને સક્રિય કરતાં દરેક ગામમાં જનસંપર્કની જવાબદારી સોંપી હતી. એટલે કે એક દિવસમાં એક જ ગામમાં એક કલાકના સમય પર જનસંપર્ક અભિયાન ચલાવ્યું. એક દિવસમાં ૮ વખત જનસંપર્કની વ્યૂહરચનાએ ભાજપને સ્પર્ધામાં સૌથી ઉપર લાવી દીધો. આ સિવાય મિસ્ડ કોલથી પક્ષના સભ્ય બનેલા લોકોનો કોલ સેન્ટર મારફત સીધો સંપર્ક કરવામાં આવ્યો. જે મતદારો સાથે ફોન પર વાત નહોતી થઈ શકતી તેમની સાથે પ્રત્યક્ષ સંપર્ક માટે ૧૦-૧૦ લોકોની વેરિફિકેશન ટીમ બનાવાઈ હતી. દરેક વિધાનસભામાં આ વ્યવસ્થા રાખી. આ સિવાય અંદાજે ૫૦-૫૫ હજાર બૂથોને ૩ ભાગ - બૂથ સમિતિ, શક્તિ કેન્દ્ર, મહાશક્તિ કેન્દ્રમાં વિભાજિત કરી કામે લગાડી દરેક બૂથ પર ૫થી ૭ લોકોની સમિતિ બનાવી. ૫-૭ બૂથોને જોડી એક શક્તિ કેન્દ્ર અને ૫ શક્તિ કેન્દ્રને સાંકળીને એક મહાશક્તિ કેન્દ્ર બનાવ્યું. ઉમેદવારોની પસંદગીમાં પણ શ્રી શાહે તેમનાં સર્વેક્ષણોને જ પ્રાથમિકતા આપી.